Nariadenie Komisie (ES) č. 52/2002
z 11. januára 2002,
ktoré mení a dopĺňa nariadenie (ES) č. 245/2001 stanovujúce podrobné pravidlá uplatňovania nariadenia Rady (ES) č. 1673/2000 o spoločnej organizácii trhov s ľanom a konope pestovanými na vlákno
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1673/2000 z 27. júla 2000 o spoločnej organizácii trhov s ľanom a konope pestovanými na vlákno [1], a najmä na článok 9 uvedeného nariadenia,
keďže:
(1) Druhá zarážka článku 3 (2) nariadenia Komisie (ES) č. 245/2001 z 5. februára 2001 stanovujúceho podrobné pravidlá uplatňovania nariadenia Rady (ES) č. 1673/2000 o spoločnej organizácii trhov s ľanom a konope pestovanými na vlákno [2], ako bolo zmenené a doplnené nariadením (ES) č. 1093/2001 [3], uvádza, že prvotní spracovatelia sa musia zaviazať, že budú viesť denné záznamy o zásobách pre pracovné operácie, ktoré vykonávajú. Na účely urobiť vedenie skladových účtov menej ťažkopádne by mala byť prvotným spracovateľom povolená tiež možnosť evidovať pracovné operácie podľa položiek. Na tento účel by mal byť definovaný pojem "položka".
(2) S cieľom predísť deformácii hospodárskej súťaže by mala byť rozšírená oblasť pre oprávnených prvotných spracovateľov používať viac než jeden čistič krátkeho ľanového vlákna. Ale keďže je daná potreba uchovať primeranú úroveň kontroly, mala by byť táto oblasť obmedzená na najviac dva čističe krátkeho ľanového vláka na jedného oprávneného prvotného spracovateľa a hospodársky rok.
(3) Článok 10 nariadenia (ES) č. 245/2001 stanovuje, že každá žiadosť o zálohovú platbu podlieha uloženiu zábezpeky, čo môže v niektorých prípadoch znamenať, že bude uložených päť rôznych záruk v období spracovania, ktoré sa týka toho istého hospodárskeho roka. Tento systém by sa preto mal zjednodušiť stanovením zábezpeky vypočítanej na základe teoretickej sumy pomoci, na ktorú má nárok každý prvotný spracovateľ, ktorá sa má uložiť s prvou žiadosťou o zálohovú platbu a má byť nepretržite platná pre celé príslušné obdobie spracovania. Ale aby sa zohľadnili okolnosti, za ktorých by sa výpočet teoretickej sumy nároku na pomoc mohol ukázať ako veľmi vzdialený skutočným výrobným odhadom, malo by sa vypracovať ustanovenie pre členské štáty, aby stanovili sumu zábezpeky flexibilnejším spôsobom so zachovaním rovnakej úrovne záruky.
(4) Článok 17a nariadenia (ES) č. 245/2001 uvádza ustanovenia o dovozoch konope. V prvej zarážke druhého pododseku odseku 2 uvedeného článku by definícia pracovných operácií, ktoré iné konopné semeno ako semeno určené na siatie môže podstúpiť, mohla viesť k pochybnostiam, čo sa týka jej výkladu. Táto definícia by preto mala byť spresnená.
(5) Opatrenia stanovené v tomto nariadení sú v súlade so stanoviskom Riadiaceho výboru pre ľan a konope,
PRIJALA TOTO NARIADENIE:
Článok 1
Nariadenie (ES) č. 245/2001 sa týmto mení a dopĺňa takto:
1. Článok 3 sa mení a dopĺňa takto:
a) druhú zarážku odseku 2 nahrádza nasledujúci text:
"- viesť denné záznamy o zásobách alebo záznamy podľa položky, spájané pravidelne s finančnými účtami, a o informáciách presne určených v odseku 5 spolu s podpornými dokumentmi, ako sú stanovené členským štátom na účely kontrol,";
b) v treťom pododseku odseku 4 text "Len jeden čistič krátkeho ľanového vlákna" je nahradený textom "Najviac dva čističe krátkeho ľanového vlákna";
c) v prvom pododseku odseku 5 je po texte "podľa dňa" vsunutý text "alebo položka";
d) je pridaný nasledujúci odsek 6:
"6. Položka bude stanovené množstvo ľanovej alebo konopnej slamy, očíslované pri vstupe do spracovateľských závodov alebo skladovacích zariadení uvedených v odseku 1.
Položka sa môže týkať len jednej kúpnopredajnej zmluvy týkajúcej sa slamy, spracovateľského záväzku alebo spracovateľskej zmluvy, ako sú uvedené v článku 5."
2. Článok 10 (2) nahrádza nasledujúci text:
"2. Zálohové platby budú vyplatené iba v tom prípade, ak nebola zistená žiadna nezrovnalosť, ktorej by sa žiadateľ dopustil v príslušnom hospodárskom roku podľa kontrol uvedených v článku 13, a ak bola uložená zábezpeka.
Okrem prípadných zábezpek, keď sa krátke ľanové vlákno čistí podľa zmluvy, sa bude pre každého oprávneného prvotného spracovateľa a každý typ vlákna zábezpeka rovnať výške 35 % sumy pomoci prislúchajúcej množstvám vlákna, ktoré vyplývajú z násobenia uvedeného v prvom pododseku článku 8 (3) tohto nariadenia.
Členské štáty však môžu stanoviť, že suma zábezpeky sa bude zakladať na odhadovanej výrobe. V tomto prípade:
a) zábezpeka nesmie byť uvoľnená ani čiastočne, ani celá pred poskytnutím pomoci;
b) bez ohľadu na piaty pododsek vo vzťahu k celkovej sume vyplatených zálohových platieb nesmie byť suma zábezpeky menšia než:
- 110 % do 30. apríla príslušného hospodárskeho roku,
- 75 % medzi 1. májom príslušného hospodárskeho roku a nasledujúcim 31. augustom,
- 50 % medzi 1. septembrom nasledujúcim po príslušnom hospodárskom roku a dátumom zaplatenia zostatku pomoci.
V prípade, keď sa krátke ľanové vlákno čistí podľa zmluvy, bude sa príslušná zábezpeka rovnať 110 %:
- sumy pomoci prislúchajúcej množstvám vlákna, ktoré vyplývajú z násobenia uvedeného v prvom pododseku článku 8 (3) k tejto veci, alebo
- v prípade, keď členský štát uplatňuje vyššie uvedený pododsek, celkovej sumy vyplatených zálohových platieb pre príslušný hospodársky rok.
Zábezpeka bude úplne uvoľnená medzi prvým a desiatym dňom nasledujúcim po dni poskytnutia pomoci v pomere k množstvám, na ktoré členský štát poskytol spracovateľskú pomoc."
3. Prvú zarážku druhého pododseku článku 17a (2) nahrádza nasledujúci text:
"- uvedenie do stavu, ktorý vylučuje použitie na siatie,".
Článok 2
Toto nariadenie nadobudne účinnosť siedmy deň nasledujúci po jeho uverejnení v Úradnom vestníku Európskych spoločenstiev.
Bude sa uplatňovať od hospodárskeho roku 2001/02.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 11. januára 2002